钦定古今图书集成/明伦汇编/氏族典/第093卷 > 《廖用贤尚友录》 > 俞栗
## 钦定古今图书集成/明伦汇编/氏族典/第093卷 > 《廖用贤尚友录》 > 俞栗

按《宋史俞栗传》：“栗字祗若，江宁人。崇宁四年，以上舍
生赐进士第，签书镇南军判官。未赴，为辟雍博士，秘
书省正字，吏部员外郎，起居舍人，兼定、嘉二王记室，
擢中书舍人。居三月，进给事中，除显谟阁待制，知蔡
州。明日复留。逾年，出为襄州，还拜给事中。蔡京再相，
憾向所用士多畔己，叶梦得言栗独否，遂拜御史中”
丞。陈士风六弊，又发户部尚书刘炳为举子时阴事。
京方倚炳为腹心，戾其意。改栗翰林学士，迁兵部尚
书，以枢密直学士知开德府。石公弼在襄州，以论衙
前事谪言者，谓栗实倡之，罢提举崇禧观。竟以毁绍
圣法度，贬常州团练副使，安置太平州。行未至，复述
古殿直学士、知江宁府。